Lyset blev, ifølge grønlandske medier og flere grønlændere på Facebook, også set i byen Sisimiut cirka 319 kilometer nord for Nuuk.

"Den har overlevet meget langt ned i atmosfæren"

Videnskab.dk har også talt med Henning Haack, der er lektor på Maine Mineral and Gem Museum i Canada, og som dagligt forsker i meteorer, der har ramt Jordens overflade.

Han fortæller, at det er uvist, om meteoren har ramt jorden. Og hvis den har, kan det være svært at finde den i de grønlandske fjelde.

- Det må have været en kraftig meteor, siden den har lyst hele Nuuk op, siger han til Videnskab.dk og tilføjer:

- Hvis der har været det (et brag, red), så har den overlevet meget langt ned i atmosfæren, og så er der markant større håb om, at der er faldet noget ned, vi kan finde, siger han.

Pilot på Facebook: - Et syn jeg aldrig vil glemme

Et andet sted over Nuuk sad Air Greenlandpiloten, Mikael Jakobsen, og var i færd med aftenens sidste flyvning fra Kangerlussuaq til Nuuk, da han fra cockpittet så lyset. Han skrev efterfølgende på Facebook:

- Vi har startet vores anflyvning, og jeg registrerer, at der sker noget udenfor flyet, skriver han og tilføjer:

- Himlen begynder at lyse op og skifter farve til en kraftig turkis farve. Alle bjerge kommer frem af mørket og bliver lyst op. Samtidig kommer en kæmpe meteor flyvende foran os med en kæmpe hale og begynder at brække i flere store og små stykker. Alt sammen sker på cirka fem sekunder og var så flot og surrealistisk. Et syn, jeg aldrig vil glemme, skriver han i sin opdatering på Facebook.